钦定古今图书集成/明伦汇编/官常典/第304卷 > 张瀚
## 钦定古今图书集成/明伦汇编/官常典/第304卷 > 张瀚

按《明外史》本传：“瀚字子文，仁和人。嘉靖十四年进士。
授南京工部主事，历庐州知府，改大名。俺荅围京师，
诏遣兵部郎中征畿辅民兵入卫。瀚立阅户籍，三十
丁简一人，而以二十九人共其饷，得八百人。驰至真
定，请使者阅兵，使者称其才。累迁陕西左布政使，擢
右副都御史，巡抚其地。甫半岁，入为大理卿，进刑部右侍郎，俄改兵部，总督漕运。隆庆元年改督两广军
务。时两广各设巡抚官，事不关督府。瀚请如三边例，
乃悉听节制。大盗曾一本寇掠广州。诏切责瀚，停总
兵官俞大猷、郭成俸。巳，一本浮海犯福建，官军迎击，
大破之，赉银币。已，复犯广东，陷碣石卫。叛将周云翔
等杀雷、琼参将耿宗元，与贼合。廷议镌瀚一秩调用。
已而成大破贼，获云翔。诏还瀚秩，即家俟召，再抚陕
西。迁南京右都御史，就改工部尚书。万历元年，吏部
尚书杨博罢，召瀚代之。秩满，加太子太保。时廷推吏
部尚书，首左都御史葛守礼，次工部尚书朱衡，次瀚。
居正恶守礼戆，厌衡骄，故特拔瀚。瀚资望浅，忽见擢，
举朝益趋事居正，而瀚进退大臣，率奉居正指，即出
己意，舆论多不协。以是为御史郑准、王希元所劾，居
正顾之厚，不纳也。御史刘台劾居正，因论瀚抚陕狼
籍，及唯诺居正状。比居正遭丧，谋夺情，瀚心非之。中
旨令瀚谕留居正，居正又自为牍风瀚。属吏以覆旨
请，瀚佯不喻，谓：“政府奔丧，宜予殊典。礼部事也，何关
吏部？”居正复令客说之，不为动。乃传旨责瀚久不奉
诏，无人臣礼。廷臣惴恐，交章留居正。瀚独不与，抚膺
太息曰：“三纲沦矣！”居正怒，嗾给事中王道成、御史谢
思启摭他事劾之，勒致仕归。初，瀚附居正，见非于世，
至是忤之去，士论皆重瀚。居正殁，帝颇念瀚，诏所司
给月廪。年及八十，特赐存问。卒，赠太子少保，谥“恭懿。”